
KIELI- JA 
KULTTUURIVÄHEMMISTÖT SUOMESSA
________________________________________________________
Yhteiskuntaopin oppiaineen 
perusopetuksen päättöarvioinnin tukimateriaali


ALOITUS
Yhteiskuntaopin opetuksen tavoite 6: ohjata oppilasta tarkastelemaan yhteiskunnallista toimintaa sekä eri yhteisöjä ja vähemmistöryhmiä monipuolisesti ja avarakatseisesti
Oppimisen tavoitteeksi sanoitettuna tavoite 6 tarkoittaa, että opetuksen ja opiskelun tuloksena oppilas oppii analysoimaan yhteiskunnan eri yhteisöjä ja väestöryhmiä. Tavoitteen yhteydessä korostuvat laaja-alaisen osaamisen tavoitteet L2 ja L3: Kulttuurinen osaaminen, vuorovaikutus ja ilmaisu sekä Monilukutaito.
Tässä kuvattu arvioitava tehtävä ohjaa oppilasta tutkimaan Suomessa asuvia kieli- ja kulttuurivähemmistöjä yhteiskunnallisesta näkökulmasta ja pohtimaan mm. perusoikeuksien ja yhdenvertaisuuden toteutumista, yhteiskunnallisen vaikuttamisen mahdollisuuksia ja vähemmistöryhmien asemaan vaikuttavia tekijöitä sekä mahdollisuuksia edistää vähemmistöjen asemaa ja ryhmien välistä tasa-arvoa yhteiskunnassa. Työtapa, suullisen esityksen laatiminen ryhmässä, tukee tavoitealueelle annettujen laaja-alaisen osaamisen tavoitteiden saavuttamista. Tehtävän ohjeistuksessa on erityisesti pyritty huomioimaan eri osaamisen tasot. Oppilaita ohjataan hahmottamaan ohjeesta myös osiot, jotka liittyvät kiitettävän tasoiseen osaamisen näyttämiseen. Näin oppilaat voivat halutessaan keskittyä omien arvosanatavoitteidensa mukaiseen työskentelyyn.
Tehtävä sopii hyvin vertaisarvioitavaksi. Jos vertaisarviointia ei ole ryhmän kanssa harjoiteltu aiemmin, on syytä käydä läpi hyvän arvioinnin kriteerejä: 
· arviointi annetaan omalla nimellä
· arviointi kohdistuu työlle annettuihin tavoitteisiin
· arvioinnin tulee olla rakentavaa ja perusteltua 
· arvioinnin tulee auttaa arvioinnin kohdetta työskentelyn kehittämisessä. 
Perusopetuksessa vertaisarvioinnissa on ensisijaisesti syytä keskittyä kannustamaan ja etsimään vahvuuksia. Vertaisarviointi auttaa myös arvion tekijää kiinnittämään huomiota arvioinnin tavoitteisiin ja kriteereihin hänen omassa työskentelyssään. Esimerkiksi Historian ja yhteiskuntaopin opettajien liitto HYOL ry on tuottanut hyviä työkaluja vertaisarvioinnin toteuttamista varten.
Tehtävä sopii selkeänä tiedonhakutehtävänä myös S2-oppilaille. Silloin kun ryhmässä on vähemmistöihin kuuluvia oppilaita, on hyvä harkita, kannattaako oppilaiden valita esiteltäväksi omaa vähemmistöryhmäänsä. Lähtökohtaisesti parempi voi olla, jos oppilaat tutustuvat johonkin toiseen vähemmistöryhmään. 





KIELI- JA KULTTUURIVÄHEMMISTÖT SUOMESSA
TEHTÄVÄN KUVAUS OPPILAILLE
Tehtävänne on kolmen oppilaan ryhmissä valmistella suullinen alustus yhdestä Suomessa elävästä kieli- tai kulttuurivähemmistöstä. Laatikaa esityksen tueksi lyhyt visuaalinen esitys tärkeimpien faktojen, tilastojen ja kuvien kanssa. Muistakaa lähdemerkinnät ja kuvaoikeudet!
· https://yle.fi/aihe/artikkeli/2017/01/12/digitreenit-14-vapaasti-kaytettavat-kuvat


Tarkasteltavat vähemmistöryhmät:

· suomenruotsalaiset
· somalit
· venäläiset
· saamelaiset
· arabiankieliset
· virolaiset
· romanit
· inkeriläiset/inkerinsuomalaiset
· tataarit
· viittomakieliset


Selvittäkää vähemmistöstä mm. seuraavia asioita:
· Ryhmän historiallinen esittely
· Mistä vähemmistö on tullut ja milloin asettunut Suomeen? 
· Sijoittuuko saapuminen tiettyyn ajankohtaan vai pidemmälle aikavälille? 
· Minkälaisia lähtösyitä ryhmällä on ollut alkuperäisestä kotimaastaan?
· Kulttuurin tyypillisiä piirteitä ja tapoja
· Esitelkää vähemmistöryhmää lukujen ja piirteiden valossa. Miten esimerkiksi tämän vähemmistön alkuperäiskielellä tervehditään?
· Pyrkikää esittelemään myös lukuja, joiden avulla voitte vertailla vähemmistöryhmän ominaisuuksia valtaväestöön (esim. ikärakenne, koulutustaso).
· Ryhmän maantieteellinen asettuminen Suomen eri alueille
· Pohtikaa ja eritelkää syitä, miksi ryhmä on asettunut juuri näille alueille.
· Vähemmistöryhmän työllisyys tällä hetkellä Suomessa
· Pohtikaa ja eritelkää syitä, jotka voivat vaikuttaa ryhmän työllisyyteen.

· Vähemmistöryhmän asema ja edustus Suomessa
· Minkälaisia järjestöjä tai muuta kokoavaa toimintaa ryhmällä on olemassa? Minkälaisia toimia ryhmän aseman edistämiseksi on tehty?
· Minkälainen asema vähemmistöryhmällä on Suomessa tällä hetkellä? Mitkä asiat vaikuttavat ryhmän asemaan? Onko ryhmällä joitakin tiettyjä lain turvaamia etuoikeuksia (esimerkiksi kielellisiä oikeuksia)?
· Millaisia vaikeuksia kyseinen vähemmistö voi kohdata? Minkälaisia huolia tai haasteita ryhmän asemaan Suomessa liittyy? 
· Miten tai millaisten uutisten yhteydessä vähemmistöryhmästä on kerrottu viime aikojen mediassa? Jos mahdollista, esitelkää tunnettuja vähemmistöryhmän edustajia.
· Miettikää ja esitelkää keinoja, joiden avulla tämän vähemmistön asemaa voisi parantaa Suomessa!

ARVIOINTI
Tehtävän rungoksi annetut apukysymykset on jaoteltu niin, että arvosanaan 8 tähtäävät hyvän perustason vaatimukset ovat painettu mustalla, syventävät kiitettävään arvosanaan tähtäävät lisäkysymykset vihreällä. Tämä jako on tärkeä esitellä oppilaille tehtävän ohjeistuksessa.

